**СЪОБЩЕНИЕ ЗА МЕДИИТЕ**

**22.04.2025 г. - МЕЖДУНАРОДЕН ДЕН НА ЗЕМЯТА**

***„*Нашата сила, нашата планета*“***

В продължение на 55 години Денят на Земята е сред водещите световни кампании в повишаването на осведомеността и предприемането на действия по критично важни екологични проблеми. Целта на кампанията е да обърне внимание на чистота на въздуха, океаните, почвата, екосистемите, дивите животни и човешкото здраве и на планетата като цяло. На 22 април 2025 г. Денят на Земята навършва 55 години, като се очаква да участват 192 държави и над един милиард души по света в различни кампании и дейности посветени на опазването на планетата. Масовото обединение на хората винаги е било в основата на Деня на Земята и е катализаторът за промяна в начина на мислене, защото когато хората се обединят с обща цел, те могат да преодолеят дори най-големите предизвикателства. Вече съществуват решенията, от които има нужда светът, за да се създаде чиста, евтина и неограничена енергия за планетата чрез възобновяеми слънчеви, вятърни и други технологии. Тази година Денят на Земята приканва обществото да се ангажира с използването на възобновяемата енергия, за да изгради здравословно, устойчиво, справедливо и проспериращо бъдеще за всички хора по света. Възобновяемата енергия може да бъде мощна сила, обединяваща различни държави, региони и общности, които често имат политически и икономически различия. Чистата енергия надхвърля идеологическите граници, демонстрирайки универсалната привлекателност на достъпната енергия.